**SELETUSKIRI**

**maaeluministri määruse „Põllumajandusloomade registri põhimäärus” eelnõu juurde**

**1. Sissejuhatus**

Maaeluministri määruse „Põllumajandusloomade registri põhimäärusˮ on välja töötatud veterinaarseaduse § 34 lõike 3 alusel.

Määruse eelnõu väljatöötamise vajadus tuleneb Riigikogus 27. oktoobril 2021. aastal vastu võetud veterinaarseadusest (edaspidi *VS*). VS-iga koondatakse senised riigisisesed loomatervishoidu käsitlevad õigusaktid ühtseks veterinaarseaduseks, mille eesmärk on koondada, ühtlustada ja ajakohastada valdkonna õigust, rakendada Euroopa Parlamendi ja nõukogu määrust (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.03.2016, lk 1–208), ja teisi veterinaaria valdkonna Euroopa Liidu vahetult kohaldatavaid määruseid. VS jõustub 1. detsembril 2021. aastal. Määruse eelnõu tekst kordab sisuliselt VS-i jõustumisel kehtetuks muutuvat loomatauditõrje seaduse § 11 lõigete 3, 4 ja 8 alusel kehtestatud maaeluministri 8. märtsi 2019. a määruse nr 28 „Põllumajandusloomade registri põhimäärusˮ teksti, milles on tehtud vähesel määral muudatusi kooskõlas veterinaarseadusega.

Eelnõu ja seletuskirja on koostanud Maaeluministeeriumi toiduohutuse osakonna loomatervise peaspetsialist Arvi Raie (625 6289, arvi.raie@agri.ee). Eelnõule on juriidilise ekspertiisi teinud Maaeluministeeriumi õigusosakonna peaspetsialist Arvo-Mart Elvisto (tel 625 6151, arvo-mart.elvisto@agri.ee). Keeleliselt on eelnõu toimetanud õigusosakonna peaspetsialist Leeni Kohal (625 6165, leeni.kohal@agri.ee).

Eelnõu on seotud Riigikogus 27. oktoobril 2021. aastal vastu võetud veterinaarseadusega (384 SE).

**2. Eelnõu sisu ja võrdlev analüüs**

Määruse eelnõuga sätestatakse põllumajandusloomade registri (edaspidi *register*) põhimääruse terviktekst. Esimeses peatükis kehtestatakse üldsätted ja see koosneb viiest paragrahvist. Teine peatükk käsitleb registrisse kantavaid andmeid ja andmete allikaid ning koosneb kaheksast paragrahvist. Kolmas peatükk käsitleb registriandmete töötlemist ja koosneb viiest paragrahvist. Neljanda peatükiga kehtestatakse rakendussätted ja see peatükk koosneb kahest paragrahvist.

**Eelnõu 1. peatükis** sätestatakse registri pidamise üldine kord.

**Eelnõu §-s 1** sätestatakse kooskõlas VS-i § 34 lõikega 1 registri ametlik nimi, mis jääb võrreldes kehtiva registri põhimäärusega samaks. Samuti täpsustatakse registri pidamise eesmärki ning sätestatakse seos lisaks VS-ile ka majandustegevuse seadustiku üldosa seaduse (edaspidi *MSÜS*), loomakaitseseaduse (edaspidi *LoKS*) ja põllumajandusloomade aretuse seadusega (edaspidi *PõLAS*). Register on ühest küljest majandustegevuse registriga samalaadne register, kuid samas töödeldakse seal andmeid ka isikute kohta, kes tegelevad loomapidamisega muul eesmärgil kui majandustegevus ehk mitte tulu saamise eesmärgil, ja nende isikute peetavate loomade kohta. See on vajalik loomatauditõrje meetmete rakendamiseks loomade ja loomapidajate suhtes.

Lõikes 2 loetletakse need ettevõtjad ja isikud, kelle andmeid registris töödeldakse, et võimaldada teostada veterinaarjärelevalvet. Muu hulgas peetakse registris arvestust ka LoKS-i alusel katseloomadega varustamiseks, nende kasvatamiseks või kasutamiseks tegevusloa saanud ettevõtja ja PõLAS-i alusel tegevusloa saanud ettevõtja (aretusühing) kohta.

Lõikes 3 sätestatakse registri pidamisele kohalduvad seadused, milles sätestatakse registri tegevuse õiguslik alus ja tegevuspiirid. MSÜS-i 5. peatükis sätestatakse registri sisu ja kande tegemise (andmete töötlemise) üldised nõuded. Sellele lisanduvad eriseadustest (VS, LoKS, PõLAS) tulenevad sätted. Registri pidamisel tuleb arvestada muu hulgas ka avaliku teabe seaduse (edaspidi *AvTS*), isikuandmete kaitse seaduse, haldusmenetluse seaduse ja arhiiviseadusega.

Registris töödeldakse ka andmeid loomapidamisega muul eesmärgil kui majandustegevus tegeleva isiku kohta, kuna selline teave on oluline loomataudide ennetuse ja tõrje seisukohast. Nende andmete töötlemisele kohaldatakse lõike 4 kohaselt MSÜS-i, sest ei ole põhjust eraldi samalaadset regulatsiooni luua.

**Eelnõu §-des 2 ja 3** sätestatakseregistri vastutav ja volitatud töötleja. Samuti sätestatakse lähtuvalt AvTS-i §-st 434 nende vastutusalad. Seaduslikkuse tagamine tähendab täpsemalt registri tegevuseks vajaliku õigusruumi loomist ja registri tegevuse auditeerimist. Arendamise eest vastutamine tähendab täpsemalt registri rahastamist ja üldist vastutust valitsemisalas toimuva ees. Volitatud töötleja vastutab kõigi registriga seotud praktiliste tegevuste eest.

**Eelnõu §-s 4** loetletakse registri kasutajad ja sätestatakse nende tegevuse ulatus registris andmete töötlemisel tulenevalt eriseadustest. Põllumajandus- ja Toiduamet (edaspidi *PTA*) vajab registrist andmeid riikliku veterinaarjärelevalve tegemiseks, samuti annab Põllumajanduse Registrite ja Informatsiooni Ametile (edaspidi *PRIA*) andmeid, mis saadakse riikliku veterinaarjärelevalve käigus. PTA ülesanded on sätestatud VS‑s. Volitatud veterinaararst vajab juurdepääsu registriandmetele tema volitustega seotud ülesannete täitmiseks. Aretusühingute ja jõudluskontrolli läbiviijad vajavad andmeid aretusprogrammi täitmiseks ja jõudluskontrolli läbiviimseks ning nende ülesanded on sätestatud PõLAS-is. Põllumajandusloomade identifitseerimisvahendeid väljastavale isikule on vajalik juurdepääs temaga sõlmitud halduslepingu täitmiseks vajalike andmete saamiseks. Loomsete kõrvalsaaduste ja nendest saadud toodete käitlemiseks tegevusloa saanud ettevõtjad vajavad juurdepääsu loomsete kõrvalsaaduste ja nendest saadud toodete käitlemise kohta teabe edastamiseks ja loomade identifitseerimisandmete kontrollimiseks. Põllumajandusloomade tapmiseks tegevusloa saanud isik vajab registriandmeid loomade identifitseerimisandmete kontrollimiseks. Maksu- ja Tolliametil on vajalik juurdepääs registriandmetele riiklike maksude tasumise õigsuse kontrollimiseks. Keskkonnaametil on vaja juurdepääsu veeseadusest tulenevate kontrollide tegemiseks vajalikele andmetele. Veterinaar- ja Toidulaboratooriumile antakse juurdepääs registriandmetele, et kontrollida, kas uuringuks saadetud proovi saatelehel oleva looma identifitseerimisnumber vastab PRIA loomade registri andmetele, et tagada uurimistulemuste seos õige loomaga. Põllumajandusloomade tapmiseks tegevusloa saanud isikul, Maksu- ja Tolliametil, Keskkonnaametil ning Veterinaar- ja Toidulaboratooriumil kehtiva registri põhimääruse alusel juurdepääs registriandmetele puudub ja seni on nad saanud nimetatud andmeid eraldi PRIA-lt küsides, aga operatiivsem on anda neile ligipääs oma tööks vajalikele andmetele.

**Eelnõu §-s 5** sätestatakse registri turvaklass, mis jääb võrreldes kehtiva registri põhimäärusega samaks.

**Eelnõu 2. peatükis** sätestatakse ettevõtja ja VS-i § 25 lõikes 4 nimetatud isiku ning nende tegevuse kohta registrisse kantavad andmed, mille nad on kohustatud esitama VS-i, LoKS-i ja PõLAS-i alusel. Loetletud eriseadustes sätestatakse oma valdkonna seos MSÜS-ist tuleneva üldiste andmete esitamise kohustusega.

**Eelnõu §-s 6** sätestatakse registrisse kantavad ettevõtja ja VS-i § 24 lõikes 4 nimetatud isiku tegevusega seotud üldandmed, andmed isikulise nõude korral (näiteks katseloomadega seoses) ja andmed tegevuskoha kohta, mis kokku moodustavad registri andmekoosseisu. Isiku kohustus andmeid esitada tuleneb eriseadustest. Esitatavate suuremahuliste dokumentide (näiteks asendi- ja ruumiplaanid jne) kohta võib registrisse märkida viite nende asukoha kohta dokumendihaldussüsteemis.

**Eelnõu § 6 lõikes 1** sätestatakse isiku tegevusega seotud registrisse kantavad üldandmed. Need andmed tulenevad kas MSÜS-ist, VS-ist, LoKS-ist või PõLAS-ist. Lisaks on VS-i juures viidatud ka loomade ja loomsete saadustega kauplemise ning nende impordi ja ekspordi seaduse § 14 lõikele 1, milles on kaubasaadetise sihtkoha vastuvõtjale sätestatud nõue, et loakohustusega tegevusalal peab tegevusloale olema lisatud asjakohane kõrvaltingimus või peab isik olema esitanud VS-i alusel majandustegevusteate sellel tegevusalal või käitlemisvaldkonnas majandustegevuse alustamise kohta. Munakanade pidamise ettevõtte registrisse kandmisel peetakse silmas komisjoni delegeeritud määruses (EL) 2019/2035, millega täiendatakse Euroopa Parlamendi ja nõukogu määrust (EL) 2016/429 seoses maismaaloomade pidamise ettevõtteid ja haudejaamu ning teatavate peetavate maismaaloomade ja haudemunade jälgitavust käsitlevate eeskirjadega (ELT L 314, 05.12.2019, lk 115–169), sätestatud nõudeid.

**Eelnõu § 6 lõikes 2** sätestatakse isikulise majandustegevuse nõude korral registrisse kantavad üldandmed. Isikulised majandustegevuse nõuded on sätestatud üksnes LoKS-is, seega on viidatud üksnes LoKS-i asjakohastele sätetele.

**Eelnõu § 6 lõikes 3** sätestatakse registrisse kantavad üldandmed tegevuskoha suhtes kehtestatud majandustegevuse nõude kohta.

**Eelnõu § 6 lõikes 4** sätestatakse ettevõtja ettevõtte või selle osa ja veterinaarseaduse § 24 lõikes 4 nimetatud isiku tegevuskoha kohta registrisse kantavad andmed. Loomatauditõrje seaduses on kasutusel mõiste „loomakasvatushoone ja -rajatis ning loomade pidamiseks piiritletud ala”, mida kehtivas registri põhimääruses on lühendatud mõisteks „ehitis”. Selline lühendatud termin ei ole nüüdisaegses õigusruumis loomatervise valdkonnas asjakohane, kuna ei seostu üksüheselt ehitusseadusest tuleneva ehitise põhimõistega. VS-is kasutatakse terminit „loomapidamisettevõte”, mis omakorda on sisustatud Euroopa Parlamendi ja nõukogu määruses (EL) 2016/429 ettevõtte mõistega (VS § 5). MSÜS-i käsitlusest tulenevalt on tegemist ettevõtja või isiku tegeliku tegevuskohaga. Registrinumbri tähistus jääb kehtivaga võrreldes samaks.

**Eelnõu § 6 lõikes** **5** sätestatakse loomapidamisettevõtte registrinumber, mis koosneb Eesti ISO-koodi tähisest „EE” ja kuni 12 numbrist.

**Eelnõu § 6 lõikes** **6** sätestatakse üldine nõue, et registrisse kantakse üksnes need andmed, mis on loetletud eriseadustes. Neile lisandub tinglikult MSÜS, kuid sellele kui üldseadusele on viidatud juba sättes loetletud eriseadustes.

**Eelnõu §-s 7** sätestatakse põllumajandusloomade kohta registrisse kantavad andmed.

**Eelnõu § 7 lõikes** **1** sätestatakse andmed, mis tuleb esitada põllumajandusloomade kohta ettevõtete või tegevuskohtade kaupa. VS-i §-des 24 ja 26 nimetatud andmed kuuluvad registri põhiandmete koosseisu. Kuna registrisse peab olema kantud kõigi loomapidaja peetavate põllumajandusloomade arv, on see sätestatud kohe esimeses lõikes, sest teised lõiked käsitlevad eraldi andmekoosseise loomaliikide kaupa.

**Eelnõu § 7 lõigetes 2‒4** sätestatakse loomaliikide kaupa esitatavad andmed. Eraldi loetelud on veise, lamba ja kitse, sea, hobuslase kohta registrisse kantavate andmete kohta. Uue nõudena lisandub kohustus esitada andmed hirvlaste ja kaamelaste kohta ning tehistingimustes peetava linnu kohta, kelle puhul tuleb märkida ettevõttes peetavate maismaaloomade liik või säilitatavate haudemunade liigid, kategooriad ja arv. Nimetatud nõue tuleneb Euroopa Euroopa Parlamendi ja nõukogu määruse (EL) 2016/429 seoses maismaaloomade pidamise ettevõtteid ja haudejaamu ning teatavate peetavate maismaaloomade ja haudemunade jälgitavust käsitlevate eeskirjadega (ELT L 314, 05.12.2019, lk 115–169), artikli 84 kohaselt.

**Eelnõu § 7 lõikes** **5** sätestatakse, et registrisse kantakse veisepassi, selle duplikaadi ja lisalehe väljastamise kuupäev ja number. Nõue on vajalik Eestist välja veetava looma jälgitavuse tagamiseks.

**Eelnõu § 7 lõikes 6** sätestatakse registrisse kantavad karja terviseandmed. PTA poolt läbiviidava loomataudide seire andmed saadakse PTA järelevalvesüsteemist ja muud andmed karja tervise kohta saadakse loomapidajalt. Selline kohustuse tuleneb Euroopa Parlamendi ja nõukogu määruse (EL) 2016/429 seoses maismaaloomade pidamise ettevõtteid ja haudejaamu ning teatavate peetavate maismaaloomade ja haudemunade jälgitavust käsitlevate eeskirjadega (ELT L 314, 05.12.2019, lk 115–169), artiklist 84.

**Eelnõu §-des 8–10** sätestatakse PTA tegevusega seotud registrisse kantavad andmed, nagu andmed tegevusloa kohta ja loakohustusest vabastamise kohta, andmed ettekirjutuse kohta ja andmed majandustegevuse keelu kohta.

**Eelnõu §-s 11** sätestatakse registrisse kantavad andmed ärikeelu, tegutsemiskeelu ja ettevõtluskeelu kohta. Kohus ei ole otseses mõttes andmeandja. LoKS-i §-s 65 sätestatakse loomapidamise õiguse äravõtmine ja MSÜS-ist tulenevad muud võimalikud alused ettevõtlusega tegelemise keelamise kohta. Volitatud töötlejal on ligipääs kohtulahendite ja -otsuste andmekogule eToimik, et teha kindlaks majandustegevusteate või sellega sarnase teate (VS §24 lõikes 2) esitanud isikul või tegevusloa taotluse esitajal eelnimetatud piirangute puudumine. Samuti saadetakse registrist PTA-le loomakaitsealase riikliku järelevalve võimaldamiseks automaatteade juhul, kui loomade kohta registrisse kande tegemist taotleb isik, kellelt on loomade pidamise õigus ära võetud või kellele on kehtestatud mõni muu piirang.

**Eelnõu §-s 12** sätestatakse üldisemalt registri seotus teisteriigi infosüsteemi haldussüsteemi kuuluvate andmekogudega (nt äriregister, rahvastikuregister, eToimik jm) ning õigus teha neist ristkasutuse korras päringuid ja saada neis registrites töödeldavaid vajalikke andmeid.

**Eelnõu §-s 13** sätestatakse isikud ja asutused, kellelt register andmed saab. Näiteks põllumajanduslooma tapmise korraldamiseks tegevusloa saanud ettevõtja esitab registrile kehtiva korraga sarnaselt andmed looma tapmise kohta (koht, kuupäev jne), kusjuures temale väljastatud tegevusloa number ja ettevõtte nimi peaksid tulema automaatselt riigi toidu ja sööda käitlejate registrist, milles kogutakse kõiki muid seadustes sätestatud andmeid põllumajanduslooma tapmise korraldamiseks tegevusloa saanud ettevõtja kohta. Samas on teatud juhtudel lubatud põllumajanduslooma ka kodus tappa ja siis esitab põllumajanduslooma tapmise andmed VS-i § 25 lõikes 4 nimetatud isik.

**Eelnõu 3. peatükis** sätestatakse registriandmete töötlemise kord.

**Eelnõu §-s 14** sätestatakse, et registriandmeid töödeldakse MSÜS-i kohaselt. Juurdepääsupiirang määratakse vajaduse korral AvTS-i alusel.

**Eelnõu §-s 15** sätestatakse andmete alusdokumendid. Lisaks MSÜS-is sätestatud alusdokumentidele kantakse registrisse VS-is sätestatud erisusena mõned alusdokumendid, näiteks VS-i § 25 lõikes 4 nimetatud andmeid sisaldav teade ja dokumendid põllumajandusloomade kohta, näiteks loomsete saaduste käitlemise ettevõttesse saatmisel loomaga kaasasolev veterinaartõend. Muu hulgas võib üheks registriandmete parandamise aluseks olevaks majandustegevusest loobumise teateks lugeda ka majandusaasta aruande esitamata jätmise (register peab olema võimeline seda äriregistrist kontrollima). Avalikud registriandmed kuvatakse sarnaselt kehtiva korraga volitatud töötleja ja PTA veebilehel, vajaduse korral viitelinkidena teistel veebilehtedel.

**Eelnõu §-s 16** sätestatakse, et andmed tunnistatakse kehtetuks MSÜS-is sätestatud juhtudel.

**Eelnõu §-ga 17** kehtestatakse üldine säte registrisse kantud andmete juurdepääsu kohta. Nagu üldiselt, on registri andmed avalikud, välja arvatud ärisaladust sisaldavad andmed ja juurdepääsupiiranguga isikuandmed.

**Eelnõu §-s 18** sätestatakse nõuded andmete logimisele. Logida tuleb kõik andmed ja logis säilitatakse kande sisu, kuupäev ja kellaaeg ning kande tegija nimi. Logi säilitatakse kolm aastat kande tegemisest arvates.

**Eelnõu §-ga 19** kehtestatakse rakendussätted. Määrus jõustub samal ajal veterinaarseaduse jõustumisega.

**3. Eelnõu vastavus Euroopa Liidu õigusele**

Eelnõu on kooskõlas EL-i õigusega. Eelnõu väljatöötamisel on arvestatud järgmiste EL-i õigusaktidega:

1. Euroopa Parlamendi ja nõukogu määrus (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.03.2016, lk 1–208);
2. komisjoni delegeeritud määrus (EL) 2019/2035, millega täiendatakse Euroopa Parlamendi ja nõukogu määrust (EL) 2016/429 seoses maismaaloomade pidamise ettevõtteid ja haudejaamu ning teatavate peetavate maismaaloomade ja haudemunade jälgitavust käsitlevate eeskirjadega (ELT L 314, 05.12.2019, lk 115–169).

Eelnõuga on harmoneeritud komisjoni direktiiv 2002/4/EÜ nõukogu direktiiviga 1999/74/EÜ hõlmatud munakanasid pidavate ettevõtete registreerimise kohta (EÜT L 30, 31.01.2002, lk 44‑46).

**4. Määruse mõjud**

Määruses kavandatavad muudatused on tehnilist laadi. Määrusega ei kaasne olulisi mõjusid, kuna eelnõu sisu ja põhimõtted võrreldes kehtiva põllumajandusloomade registri põhimäärusega oluliselt ei muutu.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamine ei too endaga kaasa lisategevusi ega -kulutusi riigieelarve vahenditest, samuti ei kaasne määruse rakendamisega tulusid.

**6. Määruse jõustumine**

Määruse jõustumine on eelnõu kohaselt kavandatud 1. detsembril 2021. aastal. Jõustumise kuupäev on sätestatud arvestusega, et määrus jõustuks ühel ajal veterinaarseadusega (384 SE).

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse kooskõlastamiseks Justiitsministeeriumile, Majandus- ja Kommunikatsiooniministeeriumile ning Rahandusministeeriumile õigusaktide eelnõude infosüsteemi EIS kaudu.

Eelnõu esitatakse arvamuse avaldamiseks PRIA-le ja PTA-le.